Yessiweḍ-d s axxam uwaɣezniw ɣer leǧwahi n tmeddit. Dɣa ass-nni yečča kan imensi, yessenɛet-as uwaɣezniw yiwen utemmu dinna tama-tsen, yensa deg-s. Azekkanni, ṣṣbeḥ zik , lefjer, yaweḍ-it-id weɛdaw n Ṛebbi, yenna-yas : -Kker a tedduḍ ad akmleɣ tin ara yi-txedmeḍ ass-a. Aqcic yekker-d : ṛuḥen dduklen, almi wwḍen ɣer yiwet n tiɣilt akken, yezken-as uwaɣezniw yakk adrar-nni ten-d-iqublen, yeččuṛen ala d lɣaba d iḥerqan : ala acekkir d wuzzu ɣer gma-s, yenna-as : -Twalaḍ adrar-agi ? Bɣiɣ-k, assagi, deg wass n wass-agi kan, a t-tzebṛeḍ akken ma yella, a t-tkerzeḍ, a t-tneqceḍ ; di syin a t-tzerɛeḍ di mkul nneɛma, a tteẓẓuḍ di kra d-yexleq Ṛebbi n ttjuṛ, di tmeɣrusin alamma d tajnant, d tifirest, d tatteffaḥt, d taberquqt, d taxuxet, lḥaṣun yakk ; sakin, tameddit, mi ara ntṛuḥeḍ s axxam, ad iyi-n-tegluḍ s uqecwal-agi yeččuṛ d lfakya ara darwent. D ay-agi. Atan ɣer-k ugelzim, attan tmezbeṛt, atnad yezgaren, atan lmaɛun : atan lḥaṣun dduzzan ara teḥwiǧeḍ. Ma d nek ad ṛuḥe ɣ ɣer ccɣel-iw. Ma ur texdimeḍ ara tagi,... yakk, tecfiḍ ɣef ccerṭ Iṛuḥ yeǧǧa-t din. Dɣa Seɛdi ur yettif la d agelzim la d tagelzimt : ur yekriz, ur yenqic. Akken kan yeqqim dinna weḥ d-s yenna-as : Meqqar ulayɣer sɛettbeɣ iman-iw baṭel : yiwet n tasaft kan ur tt-qellɛeɣ ara sya ɣer tmeddit ; awali ɛad ad kerzeɣ, ad ẓẓuɣ, a d-yemɣi : ulayɣer : welleh, ar d-qqimeɣ kan. Ma d lmut, tban-iyi ! Yeqqim. Yeqqim, am wasmi akken yesrusu, afus ɣef umayeg.